10. การควบคุมภายใน

บริษัทฯ ได้ให้ความสำคัญต่อระบบการควบคุมภายใน โดยมุ่งเน้นให้มีการควบคุมภายในที่เพียงพอ
เหมาะสม และเกื้อหนุนประสิทธิภาพของธุรกิจ ทั้งในด้านการเงิน การดำเนินการ
การบริหารความเสี่ยง และการกำกับดูแล
ทั้งนี้หลักการและสาระสำคัญของการประเมินความเพียงพอของระบบควบคุมภายในสามารถ
พิจารณาได้ใน 5 ด้านดังนี้

10.1 องค์กรและสภาพแวดล้อม

คณะกรรมการบริษัทฯ มีบทบาทสำคัญยิ่งในการกำหนดวิสัยทัศน์ นโยบาย และแผนกลยุทธ์ของบริษัทฯ
โดยการกำหนดแผนธุรกิจระยะยาว รวมทั้งการให้ความคิดเห็นและอนุมัติกลยุทธ์ กิจกรรมต่างๆ
และแผนปฏิบัติการรายปี นอกจากนั้นยังคงให้พิจารณาประยุกต์ใช้ดัชนีชี้วัดผลการดำเนินงาน ( Key
Performance Indicators ) และระบบการประเมินผลแบบดุลยภาพ ( Balanced
Scorecard ) ในการวัดผลการปฏิบัติงาน ทั่วทั้งองค์กร
เพื่อให้การติดตามวัดและประเมินผลการปฏิบัติงานเป็นไปอย่างเที่ยงธรรม มีประสิทธิภาพ เป็นระบบ
สอดคล้องกับเป้าหมายและวัตถุประสงค์ขององค์กร

นโยบายการบริหารจัดการภายในองค์กรมุ่งเน้นให้มีกลไกการถ่วงดุลอำนาจระหว่าง คณะกรรมการ
ฝ่ายจัดการ และผู้ถือหุ้น
โดยให้มีการสื่อสารกับผู้ลงทุนเพื่อเผยแพร่และสื่อสารข้อมูลต่างๆของบริษัทฯให้สาธารณชนได้ทราบ
และแต่งตั้งคณะกรรมการชุดต่างๆ
เพื่อช่วยในการพิจารณากลั่นกรองและให้คำวินิจฉัยในเรื่องที่เกี่ยวข้อง
ซึ่งจะประกอบไปด้วยคณะกรรมการที่เป็นอิสระหรือกรรมการจากภายนอกอย่างน้อย 1-3 คน
เพื่อให้เกิดการถ่วงดุลอำนาจระหว่างกรรมการที่อาจมีผลประโยชน์ได้เสียกับบริษัทฯ
กับกรรมการที่เป็นอิสระ หรือกรรมการจากภายนอก

นอกจากนี้บริษัทฯ ได้ประกาศใช้ “หลักการกำกับดูแลกิจการที่ดี ของบริษัท
จัดการและพัฒนาทรัพยากรน้ำภาคตะวันออก จำกัด (มหาชน)” และ “
จรรยาบรรณทางธุรกิจของพนักงาน ” โดยประกาศให้บุคลากรทุกระดับของบริษัทฯ ได้ยึดถือปฏิบัติ
เพื่อมุ่งเน้นความซื่อสัตย์สุจริต และ จริยธรรมในการดำเนินธุรกิจ

10.2 การบริหารความเสี่ยง

บริษัทฯ มีการประเมินความเสี่ยงในกระบวนการต่างๆ ในแต่ละปีงบประมาณ
โดยจะเป็นการประเมินในกระบวนการต่างๆ
ที่ผู้ปฏิบัติงานได้มีส่วนเกี่ยวข้องในการวิเคราะห์ปัจจัยเสี่ยง มาตรการควบคุมที่มีในปัจจุบัน
รวมถึงร่วมกำหนดมาตรการควบคุมเพิ่มเติม และจัดทำเป็นแผนปฏิบัติการบริหารความเสี่ยง
เพื่อการดำเนินงานควบคุมภายในที่มีประสิทธิภาพเพียงพอ มีระดับความเสี่ยงเป็นที่ยอมรับได้
สอดคล้องกับ สถานการณ์ สิ่งแวดล้อมและความเสี่ยงที่แปรเปลี่ยนไป
ซึ่งอาจส่งผลกระทบต่อธุรกิจของบริษัทฯ นอกจากนี้บริษัทฯ
ยังได้มอบหมายให้ผู้จัดการงานบริหารความเสี่ยงกลุ่มบริษัทฯ
ติดตามผลการดำเนินงานตามแผนโครงการบริหารความเสี่ยง
ประเมินผลและจัดทำรายงานผลการบริหารความเสี่ยง
นำเสนอคณะกรรมการลงทุนและบริหารความเสี่ยง เพื่อติดตามแนวโน้มของปัจจัยเสี่ยงต่างๆ
อย่างสม่ำเสมอ

10.3 การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหาร
และแบ่งแยกหน้าที่ความรับผิดชอบในงานหน้าที่ที่อาจเอื้อให้เกิดการกระทำที่ทุจริตออกจากกัน
ไว้อย่างชัดเจน ทั้งหน้าที่อนุมัติ การบันทึกรายการบัญชีและข้อมูลสารสนเทศ และหน้าที่ในการ
ดูแลจัดเก็บทรัพย์สิน ในกรณีของ รายการระหว่างกันของบริษัทฯ และบริษัทในเครือ รวมถึงบริษัทฯ
และผู้มีผลประโยชน์ร่วมต่างๆ จะผ่าน ขั้นตอนการพิจารณา อนุมัติอย่างถูกต้องชัดเจน ตามเงื่อนไข
เช่นเดียวกับ คู่ค้ารายอื่นๆ โดยได้เปิดเผยรายการดังกล่าวไว้ในหมายเหตุประกอบงบการเงินแล้ว
ทั้งนี้ตามประกาศหลักการกำกับดูแลกิจการที่ดีของบริษัทฯ ที่ได้กำหนดไว้ชัดเจน
ในเรื่องจรรยาบรรณของการจัดหา ที่มุ่งเน้นในเรื่องการปฏิบัติต่อผู้ขาย ผู้รับจ้าง หรือผู้รับเหมาช่วง
อย่างเที่ยงธรรม โปร่งใส และปฏิบัติต่อกันอย่างสุภาพชน
บนพื้นฐานของความยุติธรรมในการเจรจาการค้า
และการปฏิบัติตามข้อตกลงทางการค้าอันจะส่งผลที่เป็นประโยชน์ต่อองค์กรในระยะยาว

บริษัทฯ มีการติดตามดูแลการดำเนินงานของบริษัทในเครืออย่างต่อเนื่อง และสม่ำเสมอ
โดยแต่งตั้งคณะกรรมการประสานงานกิจการบริษัทในเครือ
เพื่อติดตามความก้าวหน้าโครงการลงทุนในธุรกิจต่างๆและรายงานต่อคณะกรรมการบริษัทฯทราบต่อไป
รวมทั้งการประสานนโยบายให้
ทุกบริษัทมีทิศทางการดำเนินงานที่สอดคล้องเป็นไปในทิศทางเดียวกับนโยบายของคณะกรรมการบริษัทฯ
นอกจากนั้นยังมีการติดตามให้การดำเนินงานของบริษัทเป็นไปตามกฎหมายที่เกี่ยวข้อง
โดยกำหนดให้ผู้จัดการงานที่ปรึกษากฎหมายกลุ่มบริษัทฯ
เป็นผู้ทบทวนสัญญาธุรกิจก่อนพิจารณาลงนามโดยผู้มีอำนาจทุกครั้ง
ซึ่งรวมถึงสัญญาธุรกิจของบริษัทในเครือด้วย ทั้งนี้ในอดีตที่ผ่านมาบริษัทฯ
ไม่ได้มีกรณีการกระทำที่ฝ่าฝืนกฎหมาย

10.4 ระบบสารสนเทศและการสื่อสารข้อมูล

บริษัทได้จัดให้มีข้อมูลที่สำคัญต่าง ๆ อย่างเพียงพอเพื่อให้คณะกรรมการใช้ประกอบการตัดสินใจ
โดยทุกระเบียบวาระในการประชุมคณะกรรมการบริษัทฯ และคณะกรรมการชุดย่อย
จะปรากฏรายละเอียดของเรื่องเดิมรวมทั้งมติของที่ประชุมในช่วงที่ผ่านมาอ้างอิงไว้เพื่อให้คณะกรรมการได้รับทราบความเป็นมาอย่างชัดเจน
จากนั้นจึงจะระบุข้อเท็จจริงในประเด็นความคืบหน้าในการดำเนินการของฝ่ายจัดการตามความเห็นของคณะกรรมการชุดต่างๆ
ซึ่งจะครอบคลุมถึงเหตุผล การวิเคราะห์ความอ่อนไหวทางธุรกิจ อุปสรรค
หรือผลกระทบที่อาจเกิดขึ้น ส่วนการนำเสนอข้อเสนอแนะเพื่อการพิจารณาจะมีประเด็นข้อพิจารณา
และ/หรือแนวทางเลือกเพื่อการหารือ/พิจารณาไว้ทุกครั้ง
ทั้งนี้ในการนำส่งรายงานการประชุมแต่ละครั้ง
บริษัทฯจะแจ้งให้กรรมการรายบุคคลสามารถแจ้งแก้ไขรายงานการประชุมภายในระยะเวลาที่กำหนดภายหลังจากที่ได้รับรายงานการประชุมประมาณ
5 วัน

10.5 ระบบการติดตาม

บริษัทฯ มีการติดตามการปฏิบัติตามเป้าหมายที่ระบุไว้ในแผนธุรกิจระยะยาว
และแผนปฏิบัติการประจำปี อย่างต่อเนื่อง รวมถึงดัชนีวัดผลการปฏิบัติงานประจำปี (KPI)
ที่มีการรายงานความคืบหน้า
และผลการปฏิบัติงานในการประชุมคณะกรรมการบริษัทฯเป็นประจำทุกไตรมาส
รวมทั้งมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป รวมทั้งข้อบกพร่องต่าง ๆ
และเน้นย้ำให้มีการแก้ไขอย่างทันท่วงที

บริษัทฯ ให้ความสำคัญต่อการตรวจสอบภายในเป็นอย่างยิ่ง
โดยกลไกของกระบวนการตรวจสอบภายใน ที่ใช้ข้อมูลจากผลการประเมินความเสี่ยงภายในองค์กร
ประกอบการวางแผนการตรวจสอบภายใน ( Risk Based Audit )
และมีที่ปรึกษาร่วมตรวจสอบภายใน ( Co-sourcing )กับสำนักตรวจสอบเป็นประจำทุกปี
เพื่อให้กรรมการชุดต่างๆรวมถึงฝ่ายจัดการ เชื่อมั่นในประสิทธิผล ประสิทธิภาพ
ความถูกต้องและความเชื่อถือได้ของระบบการควบคุมภายใน และข้อมูลทางการเงิน
นอกจากนี้ยังมีกระบวนการติดตามผลการดำเนินงานผ่านกระบวนการตรวจติดตามระบบคุณภาพและสิ่งแวดล้อมภายในบริษัทฯ
ตามมาตรฐานสากล ISO 9001:2000 และ ISO 14001 : 2004
และมีการตรวจประเมินระบบเทคโนโลยีสารสนเทศของบริษัทฯ ( IT Audit ) ด้วย

จากการพิจารณาสาระสำคัญของการประเมินความเพียงพอของระบบควบคุมภายในดังกล่าวข้างต้น
สามารถทำให้บริษัทฯเชื่อได้ว่า
ระบบการควบคุมภายในมีความเพียงพอและเหมาะสมกับการดำเนินธุรกิจ
สร้างให้เกิดความโปร่งใสในการดำเนินการ และส่งเสริมประสิทธิผลของการประกอบกิจการที่ยั่งยืน